<classify> WAFANYABIASHARA 32 wanadaiwa kuingiza bidhaa nchini bila kulipa Kodi ya Ongezeko la Thamani VAT, kitendo ambacho Mamlaka ya Mapato Tanzania TRA imewataka wawasilishe nyaraka zilizotumika kuondosha bidhaa bandarini.Idara ya Forodha na Ushuru wa Bidhaa ilitoa orodha ya waingizaji hao wa bidhaa kupitia taarifa yake kwa umma iliyochapishwa jana katika vyombo vya habari ikiwapa siku 30 kuanzia jana kutekeleza agizo hilo.Kwa mujibu wa taarifa hiyo iliyosainiwa na Qamdiyay Akonaay kwa niaba ya Kamishna wa Forodha na Ushuru wa Bidhaa, waagizaji hao wametakiwa kufika kwenye ofisi ya karibu ya forodha au ofisi ya ukaguzi wa forodha ndani ya kipindi hicho kilichotolewa. Bidhaa husika ziliingizwa nchini bila kulipa kodi ya ongezeko la thamani VAT, ilisema sehemu ya taarifa hiyo iliyosisitiza kuwa agizo hilo lisipofanyiwa kazi na waagizaji husika ndani ya kipindi hicho, hatua za kisheria zitachukuliwa ikiwa ni pamoja na kukamata na kuuza kwa mnada mali zao.Taarifa hiyo ya Kamishna wa Forodha na Ushuru wa Bidhaa ilisisitiza, tunatoa angalizo kuwa ikiwa agizo hili halitafanyiwa kazi na waagizaji husika ndani ya kipindi kilichotolewa, Kamishna wa Forodha atachukua hatua za kisheria kwa mujibu wa sheria. Hatua zinazoweza kuchukuliwa kulingana na Sheria ya Forodha ya Jumuiya ya Afrika ya Mashariki ya mwaka 2004 ni pamoja na kukamata na kuuza kwa mnada mali za wahusika. Gazeti hili lilipowasiliana na Mkurugenzi wa Elimu kwa Mlipa Kodi TRA, Kayombo Richard, alisema: Lengo letu ni kuhakiki tu kupata uhakika.Kwa mujibu wa tovuti ya TRA, nyaraka za kuingiza bidhaa zinajumuisha ankara ya mwisho; barua ya kumwidhinisha wakala kutoka kwa mwingizaji mzigo;Vibali vya kuingiza bidhaa kutoka mamlaka husika kama vile Mamlaka ya Chakula na Dawa Tanzania, Shirika la Viwango Tanzania.Nyaraka nyingine ni za msamaha wa kodi; orodha ya ufungashaji; nyaraka za usafirishaji, yaani hati ya kupokea mzigo bandarini, hati ya kupokea mzigo uwanja wa ndege, taarifa za mzigo uliosafirishwa kwa njia ya barabara. TRA kupitia tovuti yake inasema taratibu zinapaswa kufuatwa ili kukomboa bidhaa na huduma zinazoingizwa nchini kutoka nje ya nchi kulingana na Sheria ya Usimamizi wa Forodha ya Jumuiya ya Afrika Mashariki ya mwaka 2004.  <topic>: KITAIFA 